নুমান ইবনে মুকাররিন

নুমান ইবনে মুকাররিন ( ; মৃত্যু: ডিসেম্বর, ৬৪১) ছিলেন ইসলামের নবি মুহাম্মদের একজন সাহাবি। তিনি বানু মুযাইনা গোত্রের নেতা ছিলেন এবং নিজ গোত্রে তাঁর নেতৃত্বগুণ ও বীরত্বের কথা প্রসিদ্ধ ছিল। তিনি উহুদের যুদ্ধের পর ইসলাম গ্রহণ করেন। ইসলাম গ্রহণের পর তিনি আহযাবের যুদ্ধে অংশগ্রহণ করেন। মক্কা বিজয়ের সময় তিনি বানু মুযাইনা গোত্রের পতাকা বহন করেন। তিনি ২১ হিজরি সনে (ডিসেম্বর, ৬৪১ খ্রি.) নাহাওয়ান্দের যুদ্ধে শহিদ হন।  

 নাম ও বংশ 
তাঁর পূর্ণনাম হলো নুমান ইবনে আমর ইবনে মুকাররিন ইবন আইয ইবনে মিজা ইবন হুজাইর ইবন নাসর ইবন হাবাশিয়া ইবন কা‘ব ইবন আব্দ ইবন সাওর ইবন হুযমা ইবন লাতিম ইবনে উসমান ইবনে মুযাইনা ইবনে ইদ ইবনে তাবাখা ইবনে ইলিয়াস ইবন মুদার ইবন নিযার ইবন মা‘দ ইবন আদনান। তাঁর উপাধি ছিল আবু আমর। তিনি ছিলেন বনু মুযাইনার অন্তর্ভুক্ত ছিলেন বিধায় তাঁকে আল-মুযানী বলা হয়।

আবদুল্লাহ ইবনে মাসউদ বলেন: ঈমানের কিছু ঘর রয়েছে; মুকাররিন পরিবারের ঘর হলো ঈমানের ঘরগুলির একটি। ইবনে হাজার আসকালানি তাঁর গ্রন্থ তাহযিব আত-তাহযিবে লিখেছেন: “এখানে একটি বিষয় বিশেষ লক্ষণীয়। গ্রন্থকার (জামালুদ্দিন মিযযি) তাঁর জীবনীর শুরুতে বলেন, বলা হয় যে, তিনি হলেন নু‘মান ইবনে ‘আমর ইবনে মুকাররিন। তাই পাঠকদের জেনে রাখা উচিত যে, একদল ইমাম নুমান ইবনে মুকাররিন (সাহাবি) ও নুমান ইবনে আমর ইবনে মুকাররিন এ দুজনকে পৃথক ব্যক্তি হিসেবে গণ্য করেছেন। তাঁরা নুমান ইবনে মুকাররিনকে সাহাবি হিসেবে সাব্যস্ত করেছেন এবং পূর্বে উল্লিখিত বিভিন্ন ইসলামি বিজয় ও কৃতিত্বের বর্ণনাও তাঁর ক্ষেত্রেই প্রযোজ্য বলেছেন। অন্যদিকে নু‘মান ইবনে আমর ইবনে মুকাররিন সম্পর্কে তাঁরা বলেন যে, তাঁর বর্ণিত হাদিসগুলি ‘মুরসাল’ ( তিনি সাহাবি নন)। এই মত পোষণ করেছেন ইবনে আবি হাতিম, আবুল কাসিম আল-বাগাভি, আবু আহমদ আল-আসকারি প্রমুখ। তবে আল-আসকারি দাবি করেছেন যে, যিনি মুরসাল হাদিস বর্ণনা করেন, তিনি আসলে ‘আমর ইবনে নু‘মান ইবনে মুকাররিন। এ ধারণাটি আপাতদৃষ্টিতে গ্রহণযোগ্য মনে হতে পারে, কিন্তু সঠিক মত এর বিপরীত। আমরা যাঁদের নাম উল্লেখ করেছি, তাঁদের প্রত্যেকেই যখন নুমান ইবনে আমর ইবনে মুকাররিনের কথা বলেছেন, তখন স্পষ্ট করে বলেছেন যে, তাঁর থেকেই আবু খালিদ আল-ওয়ালাবি বর্ণনা করেছেন। 

 আবু বকরে শাসনামলে 
খলিফা আবু বকরের কালে (৬৩২–৬৩৪ খ্রি.) নুমান ও তাঁর পরিবারের সদস্যরা রিদ্দার যুদ্ধে গুরুত্বপূর্ণ ভূমিকা পালন করেন। বিশেষ করে জিল কাসসার যুদ্ধে তাঁরা সক্রিয়ভাবে অংশ নেন এবং ইসলাম ত্যাগকারী বিদ্রোহী শক্তির বিরুদ্ধে যুদ্ধ করেন। ইরাকের যুদ্ধে তিনি খালিদ বিন ওয়ালিদের অধীনে যুদ্ধ করেন। পরবর্তীতে সাদ ইবনে আবি ওয়াক্কাসের নেতৃত্বে তিনি বিভিন্ন সামরিক অভিযানে অংশগ্রহণ করেন। 

 নাহাওয়ান্দের যুদ্ধে 

সংযোগ=https://en.wikipedia.org/wiki/File:Nahavand_castle.jpg|থাম্ব|নাহাওয়ান্দ দুর্গ। 
কাসকারের যুদ্ধের পর নুমানকে কাসকার জেলার প্রশাসক হিসেবে নিয়োগ দেওয়া হয়। কিন্তু আন-নু‘মান এই দেওয়ানি (বেসামরিক) পদে সন্তুষ্ট ছিলেন না। তাই তিনি খলিফা উমর ইবনুল খাত্তাবের (শাসনকাল ৬৩৪–৬৪৪ খ্রি.) কাছে চিঠি লিখে সামরিক দায়িত্বে ফিরে যাওয়ার ইচ্ছা প্রকাশ করেন। এরপর পারসিকদের বিরুদ্ধে নাহাওয়ান্দে যে বৃহৎ অভিযান পরিচালিত হয়, সেখানে খলিফা উমর নুমানকে মুসলিম বাহিনীর প্রধান সেনাপতি হিসেবে নিয়োগ দেন।

নাহাওয়ান্দের যুদ্ধ শুরু হওয়ার আগে নুমান আল্লাহর কাছে দোয়া করে বলেন: “হে আল্লাহ! মুসলিমদের বিজয়ের সাথে নুমানকে শাহাদাত দান করুন। তাঁর এই দোয়া কবুল হয়; প্রথমে তিনি শাহাদাত বরণ করেন, তারপর মুসলিম বাহিনী যুদ্ধে বিজয় লাভ করে।

নাহাওয়ান্দে নুমানের নেতৃত্বে প্রায় ৩০,০০০ আরব যোদ্ধার এক বিশাল বাহিনী সাসানীয় (পারসিক) বাহিনীর বিরুদ্ধে আক্রমণ চালায়। বিভিন্ন ঐতিহাসিক বর্ণনায় যুদ্ধে পারসিক বাহিনীর সংখ্যা আনুমানিক ১,০০,০০০ পর্যন্ত হতে পারে বলে উল্লেখ করা হয়েছে। ইতিহাসবিদ পিটার ক্রোফোর্ডের বিবরণ অনুযায়ী, সেখানে সমবেত সৈন্যসংখ্যা বিভিন্ন সূত্রে ৫০,০০০ থেকে ১,০০,০০০ পর্যন্ত বলা হয়েছে। তবে এদের অধিকাংশ কৃষক ও সাধারণ গ্রামবাসী ছিল; তারা পেশাদার বা অভিজ্ঞ সৈনিক ছিল না।

নাহাওয়ান্দের যুদ্ধ অত্যন্ত রক্তক্ষয়ী ছিল। এতে উভয় পক্ষই ব্যাপক ক্ষয়ক্ষতির সম্মুখীন হয়। দীর্ঘ ও তীব্র সংঘর্ষের পর অবশেষে পারসিক বাহিনী পরাজিত হয়।

 মৃত্যু 
তিনি ২১ হিজরি মোতাবেক ৬৪১ খ্রিষ্টাব্দের ডিসেম্বর মাসের তৃতীয় সপ্তাহে নাহাওয়ান্দ যুদ্ধের দ্বিতীয় পর্যায়ে শহিদ হন। তাঁর মৃত্যুসংবাদ শুনে উমর ইবনুল খাত্তাব দুই হাত দিয়ে নিজের মুখ ঢেকে কেঁদে ফেলেন।

 তথ্যসূত্র 

বিষয়শ্রেণী:সাহাবা
বিষয়শ্রেণী:রাশিদুন খিলাফতের ব্যক্তি
বিষয়শ্রেণী:৬৪১-এ মৃত্যু